Virallinen lehti nro C 325 , 12/11/1999 s. 0031



KIRJALLINEN KYSYMYS E-3834/98 esittäjä(t): Paul Rübig (PPE) komissiolle (22. joulukuuta 1998) Aihe: Teräsmarkkinoiden taloudellisten myllerrysten vaikutus Euroopan teräsmarkkinoihin - teollisuuspolitiikka Kansainvälinen teräskauppa on uusien haasteiden edessä: kolme suurta maailman aluetta - Venäjä, Kaakkois-Aasia ja Latinalainen Amerikka - on taloudellisissa vaikeuksissa. Tällä on kaksi seurausta: perinteisten kauppavirtojen muuttuminen on johtanut suunnattomaan tuonnin kasvuun Euroopassa. Tuonti Aasiasta on kasvanut 520 % ja tuonti USA:sta 109 % vuonna 1998. Toisaalta markkinoiden keskittyminen on johtanut eurooppalaisen viennin vähenemiseen, mitä alueellis-protektionistiset pyrkimykset ovat pahentaneet entisestään. Euroopan teräksentuottajat ovat tähän mennessä uhmanneet tätä kehitystä menestyksekkäästi. Nyt tällä alalla tarvitaan ennen kaikkea teollisuuspoliittisia toimia. Millaisena komissio näkee Euroopan terästeollisuuden ja sen rakenteet? Miten tämän alan kilpailukykyä voidaan tehostaa? Komission jäsenen Martin Bangemanninkomission puolesta antama vastaus (29. tammikuuta 1999) Komissio yhtyy arvoisan parlamentin jäsenen näkemykseen mainittujen kolmen suuren alueen kriisin laajuudesta. Alueiden talousvaikeuksia on pahentanut se, että vaikeudet ovat ilmenneet peräkkäin, kumuloituneet ja aiheuttaneet yllättäviä jälkiseurauksia. Näistä syistä kriisin pahimmin koettelemien alojen, erityisesti terästeollisuuden, on toimittava nopeasti mukautuakseen uusiin olosuhteisiin. Etenkin terästuotteita perinteisesti muualta tuoneen Kaakkois-Aasian kysynnän jyrkkä vähentyminen, muiden Aasian maiden talouskasvun voimakas hidastuminen ja Venäjän talouskriisi ovat johtaneet siihen, että maailmanmarkkinoilla on terästuotteiden ylitarjontaa. Tämä on häirinnyt kansainvälistä kaupankäyntiä merkittävästi vuoden 1998 alusta lähtien aiheuttamalla tuntuvaa hintojen laskua. Nämä markkinat ovat tärkeitä eurooppalaisille terästeollisuuden tuottajille, jotka kärsivät tilanteen suorista ja epäsuorista vaikutuksista. Tämä ilmenee tuonnin kasvuna niiden markkinoille yhteisössä sekä lisääntyneenä kilpailuna Euroopan terästeollisuuden vientimarkkinoilla. Lisäksi käyttäjäsektorin toiminnan ennustetaan vähentyvän vuonna 1999, mikä liittyy talouskasvun yleiseen hidastumiseen. Tämä vuoksi teräkseen kysynnän voidaan ennakoida heikkenevän yhteisön markkinoilla. Siten sekä ulkoiset että sisäiset tekijät vaikuttavat yhteisön teollisuudenaloihin ja varsinkin terästeollisuuden yrityksiin, joiden on vastattava uusiin haasteisiin pystyäkseen mukautumaan uuteen tilanteeseen. Niiden on voitava pienentää kustannuksiaan entisestään, lisätä tuottavuuttaan sekä kehittää uusia tuotteita, jotka voivat parantaa terästuotteiden kilpailukykyä. Eurooppalaisilla viranomaisilla ei ole juurikaan keinoja tukea terästeollisuutta tässä vaikeassa vaiheessa. Ne voivat vain edistää parannuksia eurooppalaisen terästeollisuuden toimintaedellytyksiin. Tähän tähtääviä ehdotuksia esitetään tiedonannossa, jota komissio laatii parhaillaan 29. huhtikuuta 1999 pidettävää teollisuusasioita käsittelevää neuvoston istuntoa ja asiasta EHTY:n neuvoa-antavan komitean ja parlamentin kanssa käytäviä keskusteluja varten.